উসকানিদাতারা নিশ্চিত করেই জানত, তাদের ওই চলচ্চিত্রের কারণে মুসলিমবিশ্বে ও মধ্যপ্রাচ্যে উত্তেজনা ছড়িয়ে পড়বে। যা ঘটেছে সেটা তো অস্বাভাবিক কিছু নয়। নিন্দনীয় হলেও এ ধরনের ঘটনা ঘটতে পারে এটা কারো অজানা নয়। নবীর নামে কলঙ্ক লেপন বিশ্বের ১৬০ কোটি মুসলমান মেনে নেবে না, তারা উত্তেজিত হবেই, আর এর ফলে একধরনের অস্থিরতা সৃষ্টি হবে, এটা বোঝার জন্য অনেক বুদ্ধি খরচ করতে হয় না। এখন এর সাথে জড়িয়ে দেয়া হবে মুসলিম, ইসলাম এবং ধর্মবিশ্বাসের স্পর্শকাতরতাকে। দেখানো হবে মৌলবাদের কল্পিত ভূত। জঙ্গিবাদের সস্তা অভিযোগ তো আছেই। এর আগে ডেনিশ এক কার্টুনিস্ট যখন অখ্যাত একটি পত্রিকায় হজরত মুহাম্মদ সা:-কে পাগড়িতে বোমাবহনকারী বানিয়ে কার্টুন প্রকাশ করল, তখন বৈরুতে উত্তেজনা ছড়িয়ে পড়ল। পশ্চিমা বিশ্ব প্রতিবাদ করল না, উল্টো প্রতিবাদী মুসলমানকে দুষল। টেক্সাসের এক যাজক যখন বিকৃতমনা সেজে হাস্যকরভাবে ‘কুরআনের মৃত্যুদণ্ড’ দিলেন, তখন আফগানিস্তানে ক্ষোভের সৃষ্টি হলো, তার পরও পশ্চিমারা তালেবান মুসলমানদের কটাক্ষ করল, যাজকের নিন্দা করল না। আফগানিস্তানের বাগরামে মার্কিন কর্মকর্তারা ঠাণ্ডা মাথায় পবিত্র কুরআনের কয়েকটি পৃষ্ঠা পুড়িয়ে ফেলেছিলেন, কৈফিয়ত দিয়েছিলেন দুর্ঘটনা বলে। এবার মহানবীকে নিয়ে আপত্তিকর ও ধৃষ্ঠতাপূর্ণ চলচ্চিত্র নির্মাণের মতো ন্যক্কারজনক কাজটা করল শুধু উত্ত্যক্ত করার জন্য নয়, উত্তেজিত করে ষড়যন্ত্রে ফেলার জন্য।